Diari Oficial de la Generalitat Valenciana


Sumari del DOGV 2992, del 15-05-1997 (1997/7462)

ORDRE de 23 d'abril de 1997, de la Conselleria de Benestar Social per la qual es convoquen ajudes destinades a la realització de programes i/o activitats que, relacionades amb els fins de la Direcció General de la Dona, estiguen dirigides a la promoció de la igualtat real i efectiva entre l'home i la dona en tots els àmbits.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2992

Data del DOGV
:   15-05-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/7462


Data del document
:   23-04-1997

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 23 d'abril de 1997, de la Conselleria de Benestar Social per la qual es convoquen ajudes destinades a la realització de programes i/o activitats que, relacionades amb els fins de la Direcció General de la Dona, estiguen dirigides a la promoció de la igualtat real i efectiva entre l'home i la dona en tots els àmbits.
  
La Conselleria de Benestar Social, mitjançant aquesta ordre, pretén estimular la participació de la dona en tots els àmbits de la vida i establir una política de suport que potencie l'associacionisme de les dones a la Comunitat Valenciana.
  
Per a això s'estableixen unes ajudes encaminades a incrementar les activitats de les associacions i es facilita el desenvolupament dels seus programes d'igualtat i es garanteix així la seua continuïtat.
  
Per això, en virtut del que antecedeix i fent ús de les atribucions concedides per l'article 35 de la Llei 5/1983, de la Generalitat Valenciana, de 30 de desembre, a proposta de la Direcció General de la Dona.
  
  
  
ORDENE
  
  
Primer
  
Es convoca un concurs públic per a la concessió d'ajudes destinades a finançar programes i/o activitats relacionats amb els fins de la Direcció General de la Dona, que estiguen dirigits a la promoció de la igualtat real i efectiva entre l'home i la dona en tots els seus àmbits, que s'hagen de realitzar durant l'exercici de 1997. A aquest efecte, s'aproven les bases per les quals es regirà aquesta convocatòria, així com el model d'instància, que s'inclouen com a annexos I i II d'aquesta ordre.
  
  
Segon
  
El finançament dels esmentats programes i activitats es farà a càrrec de la línia de subvenció 4.01/000/97 del programa 323.10 del pressupost de despeses per a 1997 de la Conselleria de Benestar Social, per un import màxim global de dotze milions set-centes vint-i-quatre mil pessetes (83.496.207 PTA). Aquesta quantitat es susceptible de ser ampliada en virtut de transferència de crèdits, allò comportaria la corresponent publicació.
  
  
  
DISPOSICIONS FINALS
  
  
Primera
  
S'autoritza la Direcció General de la Dona perquè, en l'àmbit de les seues competències, adopte las mesures necessàries per al desenvolupament i l'execució d'aquesta ordre.
  
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
  
Tercera
  
Contra aquesta ordre, que exhaureix la via administrativa, podrà interposar-s'hi un recurs contenciós administratiu en el termini de dos mesos, comptadors des del dia de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana.
  
Per a aquesta interposició es requerirà una comunicació prèvia a la Conselleria de Benestar Social, d'acord amb l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
  
València, 23 d'abril de 1997
  
  
La consellera de Benestar Social
  
MARCELA MIRÓ PÉREZ
  
  
  
ANNEX I
  
  
Bases
  
  
Primera. Objecte de la convocatòria
  
Aquesta convocatòria té per finalitat enfortir el moviment associatiu de les dones, quant als seus programes i activitats estiguen relacionades amb els fins de la Direcció General de la Dona, especialment pel que fa a la promoció de la igualtat real i efectiva entre l'home i la dona en tots els seus àmbits.
  
  
Segona. Beneficiàries
  
Podran optar a aquestes ajudes les associacions de dones legalment constituïdes que no tinguen finalitat lucrativa i les activitats de les quals es desenvolupen en l'àmbit de la Comunitat Valenciana.
  
  
Tercera. Activitats subvencionades
  
Seran programes i activitats subvencionables aquells que incloguen la realització d'activitats del moviment associatiu de dones relacionades amb els fins propis de la Direcció General de la Dona, en especial:
  
1. Activitats dirigides a augmentar el nivell d'informació i educació sanitària de la població femenina i aquelles altres actuacions relacionades amb la salut i la problemàtica específica de les dones.
  
  
2. Activitats de caràcter social, dins de la problemàtica especifica de les dones, que desenvolupen programes de acompanyament integral, incloent-hi el suport a familiars i serveis d'atenció, de forma que puquen superar la situació d'aïllament social en què puguen trobar-se.
  
3. Activitats encaminades a propiciar un nivell d'informació i formació a les dones, dirigida a millorar la seua qualitat de vida en tots els aspectes i a estimular la seua participació en la vida social, econòmica, política i cultural.
  
4. Activitats que impulsen i potencien el paper de les dones en l'àmbit rural i que afavorisquen el seu accés al conjunt de serveis i recursos.
  
5. Activitats programades per les associacions dirigides a fomentar la difusió del repartiment equitatiu de les responsabilitats domèstiques i familiars entre homes i dones.
  
Les subvencions seran destinades a finançar despeses derivades del desenvolupament de les activitats, sense que es puguen entendre subvencionables les despeses corrents i el manteniment de les associacions, ni l'adquisició de material inventariable.
  
En cap cas l'import de la subvenció podrà superar el cost total de l'activitat que desenvoluparà la beneficiària. L'òrgan competent podrà procedir al prorrateig entre els beneficiaris de la subvenció de l'import global màxim fixat en aquesta ordre.
  
  
Quarta. Sol·licituds
  
1. El termini de presentació de sol·licituds serà de 30 dies naturals comptadors a partir de l'endemà de la publicació d'aquesta ordre en el Diari Oficial de la Generalitat Valenciana.
  
2. Les sol·licituds de subvenció s'hauran de presentar firmades per la persona que ocupe la presidència de l'associació, conformement al model establit en l'annex II, i acompanyada dels següents documents:
  
a) Fotocòpia del document nacional d'identitat de la persona que firma la instància
  
b) Certificat expedit per la persona que ocupe la secretaria de l'associació on conste la representació de la sol·licitant i que aquesta es troba en l'exercici del càrrec de presidenta.
  
c) Fotocòpia del codi d'identificació fiscal (CIF) de l'associació.
  
d) Fotocòpia de la inscripció en el Registre Nacional d'Associacions, quan es tracte d'associacions d'àmbit nacional, o del Registre d'Associacions de la Generalitat Valenciana, quan es tracte d'associacions d'àmbit autonòmic
  
e) Còpia dels estatuts socials de l'entitat, degudament visats pel registre d'associacions corresponent
  
f) Certificat expedit per la persona que ocupe la secretaria de l'associació on conste:
  
I. El nombre de sòcies de l'entitat.
  
II. Pressupost anual aprovat per l'assemblea general de l'associació on es detallarà partida de ingressos i partida de despeses
  
g) Projecte d'activitats de les associacions on consten els següents aspectes:
  
- Descripció de la població beneficiària de les activitats del programa
  
- Objectius del programa presentat
  
- Descripció de les activitats que inclourà el cost econòmic i el calendari de cada una d'elles
  
- Indicadors de valoració del programa
  
h) A la sol·licitud s'adjuntarà un certificat de l'entitat bancària en què es farà constar el número de compte i el seu titular, que haurà de coincidir amb la beneficiària de la subvenció
  
i) Les sol·licituds d'ajudes previstes en aquesta convocatòria, que superen la quantia de 300.000 pessetes, hauran d'acreditar abans de que finalitze el termini de presentació de les sol·licituds estar al corrent en el compliment de les seues obligacions tributàries i amb la Seguretat Social, segons el que disposa l'Ordre de la Conselleria d'Economia i Hisenda de 30 de maig de 1996, que es remet als articles 7, 8 i 9 del Reial Decret 390/1996 respecte a les concretes obligacions i a la forma en què ha de realitzar-se l'acreditació. En els supòsits en què, conformement al que disposa en l'article 9.3 de l'esmentat reial decret, fóra admissible la simple aportació de les sol·licituds de certificats, això s'entendrà sense perjudici de l'obligació dels beneficiaris de presentar els corresponents certificats.
  
De tots aquells documents dels quals es presenten fotocòpies, caldrà adjuntar l'original perquè siguen acarades.
  
3. Les instàncies podran ser presentades a la seu de la Direcció General de la Dona, carrer de Nàquera, 9, de València; al carrer de García Andreu, 12, d'Alacant; carrer de l'Ensenyament, 10, de Castell\_ de la Plana, així com en els centres d'informació de l'Oficina d'Informació, Iniciatives i Reclamacions de la Generalitat Valenciana o per qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
4. Si la sol·licitud no reuneix els requisits i documents que s'assenyalen en aquesta base, es requerirà la interessada perquè, en un termini de 10 dies, esmene la falta o adjunte els documents preceptius, amb indicació que, si no ho fa, se la tindrà per desistida en la seua petició, d'acord amb allò establit en l'article 71, en relació amb el 76.3 de la Llei de Règim Jurídic de les Administracions Públiques.
  
  
Cinquena. Forma de concessió de les ajudes
  
Atesa la naturalesa i finalitat de les ajudes, la seua concessió es realitzarà per concurs. A aquest efecte, la proposta de concessió de la subvenció i de la seua quantia, la realitzarà a l'òrgan que les concedeix per una comissió d'avaluació que tindrà la següent composició:
  
- La directora general de la Dona, o persona en qui delegue.
  
- Una persona de la Direcció General de la Dona, que actuarà com a secretària de la comissió amb veu i vot, designada per la directora general.
  
- Una representant de la Direcció General de la Dona de Castelló i una altra d'Alacant, designades per la consellera, a proposta de la directora general de la Dona.
  
  
Sisena. Resolució de l'expedient
  
La comissió d'avaluació establida en la base cinquena d'aquesta ordre, realitzarà la valoració dels projectes presentats i la proposta motivada d'assignació de quantitat subvencionada, atenent els següents criteris:
  
1. La qualitat i envergadura del programa, que serà desenvolupada per l'associació sol·licitant en concordança amb la base tercera d'aquesta ordre. Valoració: fins a 10 punts.
  
2. Àmbit territorial del projecte presentat pel següent ordre decreixent: local, provincial, autonòmic. Valoració: fins a 5 punts.
  
  
3. Associacions de recent creació. Valoració: fins a 5 punts.
  
Finalitzats els treballs de la comissió, s'elevarà una proposta de resolució a la consellera de Benestar Social, en la qual recaurà la competència per a resoldre els expedients de subvenció; així mateix, podrà demanar tots els informes que considere pertinents, previs a la resolució.
  
El termini de resolució de l'expedient administratiu serà de tres mesos, comptadors des del primer dia hàbil següent a la data de l'acabament del termini de presentació de sol·licituds. Transcorregut aquell termini sense que s'haja produït una resolució expressa, s'entendrà denegada la sol·licitud presentada. En aquest supòsit, i perquè siga eficaç, els interessats hauran d'acreditar l'acte presumpte mitjançant un certificat emés per l'òrgan competent per a resoldre.
  
Contra aquesta resolució, que exhaureix la via administrativa, s'hi podrà interposar un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors des de la notificació.
  
  
Setena. Obligacions de les beneficiàries
  
Les associacions beneficiàries de les subvencions estaran obligades a:
  
1. Executar el projecte subvencionat durant l'any 1997, tenint en compte el termini establit en el punt 2 de la base vuitena.
  
  
2. Acreditar davant la Direcció General de la Dona la realització de las activitats subvencionades.
  
3. Admetre en tot moment la verificació per part de la Direcció General de la Dona, a través del seu programa de seguiment de les activitats que es desenvoluparan.
  
4. Comunicar a la Direcció General de la Dona l'obtenció de subvencions o ajudes que per a la mateixa finalitat els haja atorgat qualsevol altra administració o ens públic.
  
5. Sol·licitar per escrit, una autorització de la Direcció General de la Dona per a efectuar qualsevol variació que escaiga fer en el projecte subvencionat.
  
6. El sotmetiment a les actuacions de control financer que corresponen a la Intervenció General, en relació amb les subvencions concedides.
  
7. Acreditar, abans que finalitze el termini de presentació de les sol·licituds, que es troben al corrent en les seues obligacions tributàries i amb la Seguretat Social , en els supòsits que la sol·licitud d'ajuda supere la quantia de 300.000 pessetes.
  
  
Vuitena. Pagament de la subvenció
  
1. El pagament de la subvenció s'efectuarà d'una sola vegada, amb la justificació prèvia, per a la qual cosa les associacions hauran de presentar la documentació següent:
  
· Compte justificatiu de la despesa total efectuada per l'associació, que contindrà:
  
- Certificat de la secretària de l'entitat amb el vistiplau de la presidenta, indicatiu de la quantia de les despeses ocasionades per l'activitat subvencionada.
  
- Factures en original i còpia de les despeses directament ocasionades per l'activitat subvencionada. Aquestes factures hauran de tenir totes les dades formals que exigeix per a la seua expedició l'article 3 del Reial Decret 2.402/1985, de 18 de desembre (BOE núm. 32, de 30/12/85). Quan es presenten, es comprovaran les còpies i es tornaran els originals.
  
- Memòria explicativa de la realització de les activitats subvencionades, amb avaluació dels resultats obtinguts, firmada per la presidenta de l'entitat.
  
2. El termini per a la justificació finalitzarà el 30 d'octubre de 1997.
  
Transcorregut el termini assenyalat per a la presentació de la documentació sense aquesta haja estat realitzada, es perdrà tot el dret a l'ajuda concedida, amb la resolució prèvia, degudament notificada a l'interessat, basada en tal incompliment.
  
  
Novena. Reintegrament de la subvenció
  
Escaurà la resolució total o parcial per incompliment de l'activitat motiu de subvenció, de l'import concedit i el reintegrament, si s'escau, de les quantitats percebudes pel beneficiari, amb pagament de l'interés de demora des del moment del pagament de la subvenció, segons el que disposa l'article 47.9 del Text Refós de la Llei d'Hisenda Pública de la Generalitat Valenciana, en els següents casos:
  
a) Incompliment de l'obligació de justificar.
  
b) Obtenció de la subvenció sense reunir les condicions requerides per a això.
  
c) Incompliment de la finalitat per a la qual va ser concedida la subvenció.
  
d) Incompliment de les condicions imposades amb motiu de la concessió de la subvenció.
  
Igualment, en el supòsit que les aportacions de les administracions o ens públics o privats superen el cost total de l'activitat que cal desplegar; quan la subvenció principal siga de la Generalitat Valenciana, escaurà el reintegrament de l'excés obtingut sobre el cost de l'activitat desplegada.
  
La resolució de revocació total o parcial de la subvenció requerirà, perquè siga adoptada, l'obertura d'expedient, del qual es donarà audiència a les interessades, i en serà l'òrgan competent el mateix que va dictar la resolució controvertida.
  
En el cas que s'exigira el reintegrament total o parcial de la subvenció, aquest haurà de produir-se en el termini dels 15 dies següents a la notificació de la resolució.
  
El falsejament o l'ocultació de dades i documents, quant afecte substancialment la concessió i lliurament de fons públics, produirà, a més, la deducció de responsabilitats en l'ordre jurisdiccional pertinent.
  
Tota alteració de las condicions tingudes en compte per a la concessió de la subvenció, i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà produir la modificació de la resolució de la concessió i es procedirà al reintegrament de l'excés obtingut sobre el cost de l'activitat desplegada, en el supòsit que la subvenció principal siga de la Generalitat Valenciana i les aportacions alienes a l'associació superen el cost total de l'activitat que cal desplegar.
  
  
  
Deu. Notificació
  
La concessió o denegació de les subvencions o ajudes es notificarà individualment a cada una de les sol·licitants d'acord amb el que es disposa en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
Onze. Control, avaluació i seguiment
  
La Conselleria de Benestar Social, a través de la Direcció General de la Dona, durà a cap les funcions de control i seguiment de las subvencions concedides.
  
Correspondrà a la Direcció General de la Dona realitzar les funcions d'avaluació del programa en conjunt, del seu seguiment en l'àmbit de la Comunitat Valenciana, i per a això disposarà de la comissió d'avaluació a què fa referència aquesta ordre, així com de les seus de la Direcció General de la Dona a Alacant i Castelló.
  
  
A l'efecte de difusió pública, les activitats subvencionades per aquesta ordre hauran d'identificar-se en qualsevol tipus d'anunci, cartell o publicitat que se'n done, amb indicació de la circumstància de la seua realització en col·laboració amb la Conselleria de Benestar Social, Direcció General de la Dona.
  
  
  
ANNEX II
  
  
Sol·licitud
  
(Nom i cognoms) ..., DNI/NIF..., com a president/ta de l'associació de dones ..., amb domicili a ..., número ..., codi postal ..., localitat ..., NIF ..., inscrita en el registre públic d'associacions amb el número ...,
  
  
EXPOSE:
  
Que acollint-me a l'Ordre de la Conselleria de Benestar Social de data ..., per la qual es dicten normes per a la concessió de subvencions a associacions de la Comunitat Valenciana, estime que es compleixen els requisits exigits en aquesta i adjunte la documentació requerida.
  
Per això,
  
SOL·LICITE
  
Que es concedisca a l'entitat que represente la quantitat de ... pessetes, per a la realització de les activitats que s'inclouen en el projecte adjunt.
  
  
..., ... d... de 1997
  
  
Segell de l'associació
  
  
Firma del/de la president/a